**Komentár**

**Personálny stav**

V  roku 2020 disponoval Štátny archív v Bratislave 29 systemizovanými miestami, z toho pracovalo na oddelení služieb verejnosti Štátneho archívu v Bratislave 15 zamestnancov, na oddelení sprístupňovania archívnych dokumentov 7 zamestnancov a na pracovisku Archív Modra 6 zamestnancov.

K personálnym zmenám prišlo v súvislosti s trvalým preložením zamestnankyne z oddelenia služieb verejnosti do oddelenia sprístupňovania archívnych dokumentov, pričom jej miesto v oddelení je len ťažko obsaditeľné, vzhľadom na príslušný tarifný plat. Jedna zamestnankyňa oddelenie spracúvania archívnych dokumentov odišla na materskú dovolenku a do konca roka sa jej miesto nepodarilo obsadiť.

K 31. decembru 2020 teda v štátnom archíve bolo 19 zamestnancov v stálej štátnej službe, 8 zamestnancov vo verejnej službe a 1 (2 po odchode zamestnankyne na materskú dovolenku) miesto v štátnej službe bolo neobsadené.

Veľmi negatívne hodnotíme skutočnosť, že ani v  tomto roku (teda už ôsmy rok) sa nevyriešila situácia kedy Mgr. Jana Príbulová je napriek dosiahnutému VŠ vzdelaniu II. stupňa zaradená stále v platovej triede 2 (hlavný referent). Tento stav je demotivujúci, dehonestujúci, pričom toto odborné vzdelanie je prínosnejšie ako napr. vzdelávacie aktivity v rámci tzv. individuálneho kompetenčného vzdelávania štátnych zamestnancov v IVES-e.

Prácu v roku 2020 ovplyvnila aj dlhodobá PN Anny Czakovej, ktorá trvala od začiatku apríla až do konca roka. Pod nižšie výkony najmä v oblasti predarchívnej starostlivosti a v prístupe k archívnym dokumentom sa prejavila i situácia s Covid-19.

V roku 2020 sa na odborných archívnych činnostiach sa spolu podieľalo 27 zamestnancov v rozsahu 5458 pracovných dní.

**Vzdelanostná štruktúra zamestnancov:**

|  |  |  |  |
| --- | --- | --- | --- |
| SŠ s maturitou a nižšie | VŠ I. stupeň | VŠ II. stupeň | VŠ III. stupeň |
| 9 | 0 | 15 | 3 |

**Na jednotlivé činnosti spotrebovali zamestnanci nasledovný počet dní:**

**Predarchívna starostlivosť na úseku archívov a archívnych dokumentov**

Predarchívnu starostlivosť vykonávali do 15. 09. 2020 traja zamestnanci v štátnozamestnaneckom pomere a čiastočne viacerí zamestnanci pracoviska. Po uvedenom dátume sa predarchívnej starostlivosti v štátnom archíve venovali dvaja zamestnanci v štátnozamestnaneckom pomere.

Zamestnanci na tomto úseku odpracovali spolu 604 pracovných dní. Ich činnosť bola zameraná na schvaľovanie smerníc pre správu registratúry subjektom v územnej pôsobnosti štátneho archívu, na prípravu rozhodnutí týkajúcich  sa vyraďovacieho konania, schvaľovanie archívnych a bádateľských poriadkov, vedenie evidencie pôvodcov, vedenie spisov o fonde, vykonávanie prieskumov a kontrol v rámci výkonu štátneho odborného dozoru, poskytovanie konzultácií a poradenstva.

V roku 2020 bolo úseku predarchívnej starostlivosti predložených 92 návrhov registratúrnych poriadkov a plánov, návrhov na vyradenie 462 a 1 návrh bádateľského a archívneho poriadku.

Uvedený je počet všetkých registratúrnych poriadkov a plánov predložených na schválenie, vrátane tých, ktoré predložili pôvodcovia 3. kategórie, keďže boli takisto posudzované a odsúhlasené/neodsúhlasené, pričom ďalšie údaje o tom, koľko reg. poriadkov a plánov predložili konkrétne pôvodcovia 3. kategórie a koľko ich bolo odsúhlasených, nie je možné vo výkaze uviesť.

V súvislosti s pandémiou COVID-19 bol výkon štátneho odborného dozoru viackrát odrieknutý, z uvedeného dôvodu sa uskutočnilo iba 9 kontrol, oproti plánovaným 20 kontrolám (k tomuto sú informácie uvedené vo vyhodnotení kontrolnej činnosti).

**Evidencia**

Štátny archív v Bratislave mal v roku 2020 spolu 1265 pôvodcov registratúry, pričom uvádzame počet aktívnych pôvodcov registratúry (839) podľa údajov z evidencie elektronického archívu, a teda ide o počet pôvodcov registratúry po odrátaní tých, ktorí boli vo vykazovanom roku vyradení z evidencie (12) a zároveň po prirátaní tých, ktorí boli vo vykazovanom roku zaradení do evidencie ako noví pôvodcovia (25).

Štátny archív v minulých rokov nevykazoval množstvo AD dočasne uložených u pôvodcov, ktorí nezriadili archív, nakoľko na vedenie takejto evidencie nemal k dispozícii potrebné podklady a to z nasledovných dôvodov. Pôvodcovia registratúry pri podávaní návrhu na vyradenie registratúrnych záznamov či už so znakom hodnoty „A“ alebo bez znaku hodnoty „A“ nemajú povinnosť uvádzať množstvo záznamov navrhnutých na vyradenie v bežných metroch alebo v počte archívnych škatúľ, ktoré by bolo možné prepočítať na bežné metre. Podľa § 11 ods. 2 písm. f) a prílohy č. 2 a 3 vyhlášky MV SR 628/2002 Z. z. môžu uvádzať množstvo záznamov navrhnutých na vyradenie napríklad v počte archívnych škatúľ, ale aj v počte zväzkov, tubusov, fasciklov, balíkov, šanónov a pod. Nakoľko pôvodcovia nemajú povinnosť uchovávať záznamy pred vyraďovacím konaním a teda pred vydaním rozhodnutia o tom, že sú archívnymi dokumentmi v predpísaných archívnych škatuliach, vo väčšine prípadov v nich ani uložené nie sú a preto je problematické odhadnúť počet budúcich archívnych dokumentov aj v prípade vykonania odbornej archívnej prehliadky pred vydaním rozhodnutia. Z uvedených dôvodov pri väčšine pôvodcov nie je možné zistiť z dokumentácie k vyraďovaciemu konaniu množstvo záznamov posúdených v jednotlivých vyraďovacích konaniach ako archívne dokumenty. Tieto údaje sú dostupné len v prípade vyraďovacích konaní uskutočnených pred rokom 2002, ak bola vypracovaná zápisnica o skartačnom konaní, kde sú dané údaje uvedené. V tomto roku štátny archív na základe pokynu odboru archívov a registratúr zaslaného pod č. SVS-OAR1-2020/017191 vykonal zber informácií o archívnych dokumentoch dočasne uložených u pôvodcov a to jednak zaslaním požiadavky na poskytnutie požadovaných údajov vybraným pôvodcom registratúry so zameraním sa na pôvodcov 1. kategórie, a jednak manuálnym počítaním údajov dostupných v zložkách pôvodcov. Výsledky, ktoré sa nám podarilo získať do termínu vypracovania výkazu práce, uvádzame v prílohe C.2 Evidencia archívneho dedičstva SR, 2.1.4. Archívne dokumenty dočasne uložené u pôvodcov, ktorí nezriadili archív. Vykázané údaje nie sú kompletné a v nasledujúcom roku plánujeme v zbere informácií pokračovať.

**Archívne dokumenty uložené v archívoch pôvodcov**

Zo zoznamu boli odstránené archívy spoločností zrušené vo vykazovanom roku rozhodnutím odboru archívov a registratúr. Nakoľko z dôvodu šírenia sa ochorenia COVID-19 neboli AD zo zrušených archívov prevzaté do trvalej archívnej starostlivosti štátneho archívu uvádzame ich množstvo v prílohe C.2 Evidencia archívneho dedičstva SR, 2.1.4. Archívne dokumenty dočasne uložené u pôvodcov, ktorí nezriadili archív. V prípade archívu spoločnosti Orange Slovensko, a. s. Bratislava nie je uvedené množstvo AD a ich časový rozsah, nakoľko pôvodca nám tieto informácie neposkytol, v prípade Archívu Gréckokatolíckej cirkvi, eparchia Bratislava podľa informácií od pôvodcu nie sú v archíve zatiaľ uložené žiadne AD.

Okrem činností vykazovaných v tabuľkovej časti výkazu práce úsek PAS počas roka pracoval na základe pokynu odboru archívov a registratúr na revízii evidencie uloženia registratúrnych záznamov pôvodcov registratúry v miestach uloženia (zoznam je vypracovaný k 17 miestam uloženia a obsahuje informácie o registratúrnych záznamoch 1623 pôvodcov), spracoval a predložil pripomienky k novele zákona č. 395/2002 Z. z. a k návrhu pripravovanej webovej stránky archívu. Ďalej vykonával kategorizáciu pôvodcov, poskytoval odborné rady, usmernenia, stanoviská a konzultácie, ako aj informácie o mieste uloženia registratúry zaniknutých pôvodcov pre dôchodkové účely. K uvedeným činnostiam eviduje štátny archív 401 uzavretých spisov, ktoré nie je možné vykázať v žiadnej kapitole výkazu práce.

**Ochrana archívnych dokumentov**

Veľký časový rozsah bol vyčlenený aj pre oblasť ochrany archívnych dokumentov, konkrétne 773 pracovných dní. Tieto dni boli venované presunu archívnych fondov v rámci archívu, preškatuľovaniu fondov a systematickej digitalizácii.

**Digitalizácia archívnych dokumentov, pečatí a pečatidiel**

Štátny archív v Bratislave, aj vzhľadom na jeho umiestnenie, sa stal od prvých úvah Odboru archívov a registratúr o vytvorení projektu evidencie pečatí a pečatidiel v roku 2015 pilotným pracoviskom na praktické overovanie projektov pracovnej skupiny na vytvorenie APV EPAP. Po prechode vecného gestora tohto projektu do zamestnaneckého pomeru v Štátnom archíve v Bratislave a s postupným zdokonaľovaním APV a jeho overovaním na čoraz väčšej vzorke pečatí sa aktivity Štátneho archívu v Bratislave v tejto oblasti v roku 2020 ešte zvýraznili.

Odbor archívov a registratúr v snahe zvýšiť kvantitu a najmä kvalitu práce štátnych archívov s APV venuje pozornosť odbornému vzdelávaniu a školeniu zamestnancov štátnych archívov, ktorí s aplikáciou pracujú. Ide jednak o technické zvládnutie práce s APV, no najmä o schopnosť odborného spracovania jednotlivýchsfragistických jednotiek, evidovaných v aplikácii. S aplikáciou totiž možno pracovať na rôznych úrovniach, najnižšou z nich je len základná evidencia, obsahujúca len označenie vlastníka typária, signatúru a vyobrazenie typária, alebo jeho odtlačku. APV EPAP však bola projektovaná a vyvinutá na komplexné (vedecké) spracovanie každej sfragistickej jednotky, na čo sú potrebné znalosti nielen zo sfragistiky, ale aj i ďalších pomocných vied historických, paleografie (epigrafiky), heraldiky, ikonografie, dejín správy, ktoré zamestnancom štátnych archívov podľa ich vlastného vyjadrenia chýbajú. Štátny archív v Bratislave sa tejto oblasti systematicky venuje a jeho zamestnanci sú schopní a pripravení podieľať sa na zabezpečení odbornej úrovne školení, zameraných na prácu s APV EPAP organizovaných Odborom archívov a registratúr. Dvaja odborní zamestnanci Štátneho archívu v Bratislave sa podieľali na odbornom zabezpečení pripravovaného školenia (kurzu) pre zamestnancov pracujúcich s aplikačno-programovým vybavením Evidencia pečatí a pečatidiel, organizačne zabezpečovaným Inštitútom verejnej správy. Venovali sa v tejto súvislosti napríklad štúdiu metodík z iných štátov, ich porovnávaniu a vyhodnocovaniu, so zameraním sa na zjednotenie terminológie používanej na podrobnejšiu klasifikáciu písma pečatí v APV EPAP. Samotné školenie však bolo pre epidemickú situáciu zrušené.

Práca s APV EPAP je rozdelená medzi viacerých zamestnancov štátneho archívu. Samotná digitalizácia a vloženie sfragistickej jednotky do systému predpokladá účasť aj iných zamestnancov archívu, ako len fotografov. Ide najmä o zodpovedný výber súboru sfragistických jednotiek vhodných na ich spracovanie, ale potom aj asistenciu pri samotnej digitalitzácii, spočiatku pomerne intenzívnu. Ďalej je účasť odborného zamestnanca potrebná pri výbere súborov sfragistických jednotiek na digitalizáciu a spracovanie APV EPAP. Štátny archív bral do úvahy viaceré skutočnosti. Jednak to bola sfragistická sýtosť určitého archívneho súboru, teda množstvo pečatí a pečiatok v konkrétnom archívnom súbore a efektivita vo vkladaní čo najväčšieho počtu sfragistických jednotiek do APV EPAP. Tento spôsob Štátny archív v Bratislave archív v minulosti zvolil (aj na súboroch sfragistických jednotiek z iných archívov), najmä s cieľom otestovať funkčnosť systému. Z podobných (testovacích) dôvodov archív zvolil aj spracovanie spomenutých dvoch zbierok typárií, uložených v Štátnom archíve v Bratislave (vrátane pracoviska Archív Modra). Archív tiež zvažoval zohľadniť pri výbere fyzický stav odtlačkov typárií, ktorý by si vyžadoval aspoň ich digitálne zachovanie, ak už nie je v momentálnych možnostiach archívu zabezpečiť ich reštaurovanie a konzervovanie. Štátny archív v Bratislave v snahe zviditeľniť a zdôrazniť svoj zástoj regionálnej pamäťovej inštitúcie aj prostredníctvom vytvorenia a sprístupnenia databázy pečatí a pečatidiel z priestoru Bratislavskej župy vypracoval projekt digitalizácie sem patriacich pečatí a pečatidiel miest a obcí. Prioritne pôjde o digitalizáciu sfragistických jednotiek, uložených v samotnom Štátnom archíve v Bratislave, no perspektívne aj o pečate a pečatidlá miest a obcí niekdajšej Bratislavskej župy, uložené v iných archívoch a múzeách, či už na území Slovenska alebo v zahraničí. V tejto súvislosti archív využil kontakty v Maďarskom národnom archíve a zdigitalizoval tam uložené pečate miest a obcí Bratislavskej župy (pre svoju potrebu, ako aj pre potrebu Maďarského národného archívu). Uvedené digitalizáty boli (ako samostatná zbierka) vložené do systému a tvoria významný krok k úplnosti spomenutého projektu komplexnej kvalitnej digitálnej databázy pečatí a pečatidiel Bratislavskej župy. Všetky uvedené činnosti, či už tvorba koncepcie, vypracovanie projektu, ako i mnohé pracovné porady k danej problematike si vyžadovali veľkú časovú dotáciu.

Okrem digitalizácie pre potreby Evidencie pečatí a pečatidiel sa pokračovalo v digitalizácii Nobilitárií. K úplnemú zdigitalizovaniu chýba 5 škatúľ, avšak pre expirovanú licenciu skenera nebolo možné v digitalizácii pokračovať.

V súvislostí s pripravovanou výstavou štátnej symboliky sa veľký časový priestor venoval aj fotografovaniu archívnych dokumentov, pečatí, ako i muzeálnych predmetov v priestoroch Archívu mesta Košice, SNM – Historického múzea, ako i vo viacerých pamäťových inštitúciách v Budapešti.

V roku 2020 sa vyriešila situácia so zdraviu škodlivými plesňami kontaminovanými archívnymi dokumentmi, ktoré boli z bývalého krytu CO vyvezené. Archivárov pracoviska sa podarilo zachrániť z celkového množstva 600 bm len cca. 20 bm, ktoré boli mechanicky očistené a následne dekontaminované.

Z dôvodu nadmerného využívania a predkladania archívnych dokumentov z AF ONV Bratislava-vidiek, poľnohospodársky odbor, Konfiškáty a prídely, sa pokračovalo v jeho digitalizácii, čo predstavovalo dotáciu 126 dní, počas ktorých bolo vyhotovených 85 990 skenov.

**Spracúvanie archívnych dokumentov, pečatí a pečatidiel**

Uvedenej kapitole venovali zamestnanci spolu 1014 pracovných dní. V rámci nich sa pracovalo spolu s 18 archívnymi súbormi (viď. Tabuľková časť výkazu).

Veľký dôraz sa kládol aj na vypracovanie opisov archívnych fondov podľa medzinárodného štandardu ISAD (G), pričom 5 zamestnanci vypracovali 60 opisov.

Pokiaľ ide o pracovisko Archív Modra, tu bola ambícia intenzívnejšieho sprístupňovania v roku 2020 limitovaná nedostatočným personálnym obsadením pracoviska napriek tomu, že zatvorenie archívu počas korona krízy využívali zamestnanci práve na tieto odborné činnosti.

Do spracovania archívnych dokumentov sme zarátali aj vyhotovovanie odborných opisov pečatí a pečatidiel, keďže ide o odborné spracúvanie a sprístupňovanie špecifickej časti archívneho dedičstva. Zamestnanci štátneho archívu vyhotovili spolu 938 opisov (katalogizačných záznamov) typárií a ich odtlačkov.

V tejto súvislosti považujeme za dôležité poznamenať, že odborné spracovanie sfragistickej jednotky možno do značnej miery porovnať so sprístupňovaním (katalogizáciou) archívnych dokumentov staršieho obdobia. Aj to pozostáva z analýzy jej formálnych (materiálnych) a obsahových znakov typária alebo jeho odtlačku. Najmä obsahová analýza je pri niektorých sfragistických jednotkách časovo náročná, keďže je potrebné obrátiť sa aj na iné zdroje informácií (napr. pri identifikovaní v pečati zobrazenej postavy svätého na publikácie o patrocíniách...,pri cechových pečatiach identifikovanie pracovných nástrojov...). Osobitné nároky na odbornú erudíciu má práca s textom sfragistickej jednotky, jej prepis, rozvedenie skratiek... Možno konštatovať, že pri práci so sfragistickým materiálom sa stretáme s rovnakými problémami, ako pri práci s archívnymi dokumentmi. Aj tu platí, že pri súboroch obsahovo uniformných sfragistických jednotiek z mladšieho obdobia možno dospieť k ich základnej evidencii, resp. jednoduchému inventáru v pomerne krátkom čase.

Konečným cieľom pri sprístupnení starších sfragistických súborov však má byť ich katalóg, ktorý je vďaka pripojeným digitalizátom zároveň aj edíciou špecifickej časti archívneho dedičstva. Dávame preto Odboru archívov a registratúr na zváženie pri plánovaní a vykazovaní sprístupňovania sfragistických súborov rozlišovať medzi základnou evidenciou sfragistickej jednotky a jej komplexným odborným spracovaním do podoby katalogizačného záznamu.

Pri opise typárií možno v podstate zopakovať to, čo sme uviedli v komentári o opise obsahu pečatí, pravda, len pokiaľ ide o opis matrice. Ambíciou pri komplexnom odbornom spracovaní typárií by mal byť aj ich celkový opis, vrátane rukoväte, pretože bez týchto údajov nemožno katalogizačný záznam typária považovať za úplný.

**Prístup k archívnym dokumentom**

V roku 2020 sa podieľali na prístupe k archívnym dokumentom zamestnanci oddelenia služieb verejnosti štátneho archívu v rozsahu 1422 pracovných dní. Uvedený počet dní zahŕňa nielen práce v bádateľni, ale i vybavovanie správnej agendy, vyhotovovanie rešerší a pomocné práce. V roku 2020 zaznamenal Štátny archív v Bratislave 386 bádateľov a 548 bádateľských návštev. Z toho bolo 25 bádateľov zo zahraničia. V správnej agende bolo predložených 1399 žiadostí, vydaných 1731 výpisov, odpisov, potvrdení a kópií archívnych dokumentov. V priebehu roka sa vybralo za všetky služby archívu 5321,02 €.

**Výskumná, publikačná a kultúrno-osvetová činnosť**

Činnostiam v rámci tejto kapitoly zamestnanci venovali 844 dní. Venovali sa širokému záberu historických tém predovšetkým z regionálnych dejín, archontológie, sfragistiky, diplomatiky, heraldiky a mnohým ďalším. Výsledkom je viacero publikovaných edícií, štúdií, článkov, recenzií, anotáciu, ako i monografií.

Rok 2020 bol aj rokom 100. výročia historicky prvého uzákonenia slovenského znaku.

Slovenský znak sa stal medzinárodne akceptovaným symbolom Slovenska a Slovákov, i keď ako súčasť československého štátneho znaku (jeho troch stupňov).

V súvislosti s týmto výročím sa v Českej republike uskutočnilo niekoľko podujatí,

výstav, konferencií a vyšlo niekoľko publikácií. Z viacerých, historických aj politických

dôvodov bolo veľmi potrebné, aby sa aj slovenskí archivári k tomuto výročiu prihlásili,

a pripomenuli tak, vznik symboliky štátu, na ktorého základoch stojí aj dnešná

Slovenská republika. Spolu s českými kolegami (dr. Karel Müller, riaditeľ Zemského

archívu Slezského, prof. Tomáš Krejčík, Masarykova univerzita Brno) plánovali

zamestnanci Štátneho archívu v Bratislave usporiadať spoločnú česko-slovenskú

výstavu k štátnej symbolike a spolu s ňou aj spoločnú medzinárodnú konferenciu.

V dôsledku pandemickej situácie sa projekt musel upraviť. Zástupcovia Štátneho

archívu v Bratislave sa 5. marca 2020 zúčastnili len seminára, organizovaného

Masarykovou univerzitou v Brne a zameraného na štátnu symboliku (Pracovník

Štátneho archívu v Bratislave predniesol na seminári príspevok na tému „Slovenské

predstavy o štátnom znaku“, ktorý vyjde v zborníku brnianskej univerzity v tomto roku.

Pre časopis Slovenská archivistika tiež napísal štúdiu „Československé štátne symboly

z roku 1920“ (Slovenská archivistika, Vol. 50, 2020, No 2).

Štátny archív v Bratislave však nerezignoval ani na plánovanú výstavu. V spolupráci s odborom archívov a registratúr pripravil projekt výstavy „Slovensko v štátnej symbolike“ aj so sprievodnou konferenciou. Vytypovaný bol okruh prednášateľov, s viacerými bolo konzultované zameranie ich príspevkov. Predpokladá sa, že v prípade realizácie konferencie z nej vyjde aj zborník. Medzi sprievodné tlače výstavy patrí aj katalóg. Archív má v úmysle vydať ho pod názvom „Pramene k pôvodu a dejinám štátneho znaku Slovenskej republiky“ aj keby sa výstava z pandemických dôvodov neuskutočnila.

Pramene k dejinám štátneho znaku sa z veľkej časti nenachádzajú v štátnych archívoch

na Slovensku, ale zo známych dôvodov sú uložené v zahraničných archívoch,

k staršiemu obdobiu do roku 1918 v Maďarskom národnom archíve, z rokov 1920 –

1989 v Národnom archíve v Prahe. Štátnemu archívu v Bratislave sa (aj vďaka kontaktom Archívu mesta Košice) podarilo zadovážiť digitalizáty pečatí so štátnym znakom z Maďarského národného archívu, ale tiež niektorých heraldicky vzácnych múzejných artefaktov z Maďarského národného múzea (napríklad kniežacia koruna z Nitry z 11. Storočia). Zamestnanci Štátneho archívu v Bratislave tieto digitalizáty získali počas pracovnej cesty do Budapešti (6. – 9. júl 2020). Dokumenty k štátnej symbolike z rokov 1920 – 1945 z fondov ústredných orgánov a z roku 1960 z fondu Ústredného výboru KSČ uložených v Národnom archíve v Prahe sa zamestnancom Štátneho archívu v Bratislave podarilo zdigitalizovať ešte počas zahraničnej pracovnej cesty koncom roka 2019. Následne nám v roku 2020 českí kolegovia zaslali ešte digitalizáty ďalších požadovaných dokumentov k danej téme.

V spolupráci s Odborom archívov a registratúr sa Štátnemu archívu v Bratislave

podarilo sústrediť viaceré cenné dokumenty (najmä digitalizáty pečatí) zo štátnych

archívov v SR. Spomenúť možno najmä Slovenský národný archív, Štátny archív v Prešove, pracovisko Archív Poprad, zo samosprávnych archívov predovšetkým Archív mesta Košice.

Pokiaľ ide o digitalizáty numizmatických pamiatok osobitne významná ale aj úspešná bola spolupráca s Historickým múzeom Slovenského národného múzea, (Peter Bárta, Marek Budaj) zameraná najmä na digitalizáciu numizmatických predmetov so štátnou symbolikou a tiež s Archeologickým ústavom Slovenskej akadémie vied (Ján Hunka).

Spomedzi viacerých ďalších inštitúcií, s ktorými Štátny archív v Bratislave pri získavaní

digitalizátov dokumentov k výstave o štátnej symbolike spolupracoval možno spomenúť

Slovenskú národnú knižnicu (Karin Šišmišová), Archív Matice slovenskej (Pavol

Madura, Helena Belláková), alebo Múzeum Slovenského národného povstania (Kristína

Končoková, Marek Syrný).

Pracovníci archívu usporiadali tiež samostatnú výstavu „*Za oponou času. Bratislavské divadlá v archívnych dokumentoch,“* ktorá bola verejnosti prístupná od 8. 12. 2020 vo výstavných priestoroch Univerzitnej knižnice v Bratislave. Predmetnú výstavu pripravil Štátny archív v Bratislave v spolupráci s Univerzitnou knižnicou v Bratislave pri príležitosti Roku slovenského divadla, 100. výročia založenia Slovenského národného divadla a 190. výročia uvedenia prvého ochotníckeho predstavenia na Slovensku. Výstava na 27 paneloch informuje o počiatkoch divadelníctva i ochotníckeho divadla na Slovensku, pričom prezentuje históriu divadelníctva v Bratislave na príklade Slovenského národného divadla, Bratislavského bábkového divadla, Divadla Aréna, Štúdia L+S a divadla Nová scéna. V základných rysoch približuje vznik a pôsobenie uvedených divadiel, prináša prierez bohatými divadelnými sezónami, ktoré sú sprevádzané množstvo fotografií, plagátov, bulletinmi či informáciami z divadelných periodík a stručne mapuje i súčasné pôsobenie divadiel. Panely vhodne dopĺňajú originály archívnych dokumentov. K 5 divadlám zamestnanci vypracovali tiež bulletin mapujúci stručnú históriu divadla.

V priestoroch štátneho archívu usporiadali pri výročí akcie K výstavu pod názvom *„Účelom nie je zničenie. Akcia K a R v Bratislavskom kraji“* a výstavu venovanú epidémiám.

V spolupráci so SNM-Historickým múzeom sa archív podieľal tiež na príprave výstavy „*Trianon – zrod novej hranice“,* inštalovanej v priestoroch Bratislavského hradu.

Zamestnanci Štátneho archívu v Bratislave, participujúci na činnosti  Heraldickej komisie ministerstva vnútra sa venovali tiež Metodike opisu typárií. Jednotná metodika komplexného opisu typárií dosiaľ nebola prijatá, pretože pracovná skupina pre vytvorenie APV EPAP mala v úmysle venovať sa tejto problematike až po vyriešení základných metodických problémov s evidenciou odtlačkov typárií. Pracovná skupina sa zaoberala len základnou koncepciou, ktorú vypracoval Štátny archív v Bratislave, oboznámila sa s ňou aj Heraldická komisia MV SR, no z dôvodov pandémie sa k téme už nevrátila. Jednotná metodika preto zatiaľ nebola ani integrovaná do APV EPAP.

Štátny archív v Bratislave sa problematikou ďalej rozpracoval, sformuloval základnú metodiku a pilotne ju otestoval na troch súboroch (zbierkach) typárií, uložených v Štátnom archíve v Bratislave (vrátane jeho pracoviska, Archívu Modra). Východiská metodiky komplexného opisu typárií sú uvedené v úvode ku katalógu, ktorý bude môcť slúžiť aj ostatným štátnym archívom ako určitý metodický návod. Štátny archív v Bratislave dáva Odboru archívov a registratúr na zváženie, či by nebolo vhodné uvedené zásady komplexného spracovania typárií (po ich oponentúre a dopracovaní) formálne upraviť do podoby oficiálneho metodického pokynu pre štátne archívy.

Ako už bolo povedané, Štátny archív pilotne zostavil prvý katalóg typárií. V tejto súvislosti sa musel zaoberať viacerými teoretickými otázkami, súvisiacimi s jeho štruktúrou a so štruktúrou katalogizačného záznamu. Išlo o dosiaľ vôbec prvé praktické odskúšanie schopnosti APV EPAP generovať takýto katalóg. Archív pri tom zistil viaceré nedostatky a v súvislosti s nimi navrhol riešiteľovi a technickému gestorovi ich odstránenie a návrhy na ďalšie vylepšenie aplikácie. Situáciu, ktorá si vyžadovala veľmi úzku spoluprácu s technickým riešiteľom veľmi sťažila pandémia. Pracovná skupina nemohla zasadať v takej intenzite, v akej by to bolo potrebné, navyše skúsená technická gestorka (zástupkyňa IVES Košice) odišla do dôchodku, čo výrazne sťažilo vzájomnú komunikáciu medzi Štátnym archívom v Bratislave ako testovacím pracoviskom a IVES Košice. Štátny archív v Bratislave bol preto nútený výstupy z APV následne ešte manuálne upravovať do želanej podoby systému katalogizačných záznamov.

Významný podiel na publikačnej činnosti mala skutočnosť, že spoluautor štátneho znaku SR, PhDr. Ladislav Vrtel je zamestnancom Štátneho archívu v Bratislave, a venoval svoju pozornosť publikovaniu viacerých štúdií, článkov i samostatnej monografie venovanej problematike štátneho znaku, ale tiež niekoľkým rozhovorom pre médiá na túto tému.

**Vzdelávanie zamestnancov**

Vzhľadom na situáciu spojenú s epidémiou COVID-19 si zamestnanci štátneho archívu v priebehu roka zvyšovali svoju kvalifikáciu v oveľa menšej miere ako za uplynulé roky.

PhDr. Lenka Pavlíková, PhD.

riaditeľka